## El Palau de Congressos de Peníscola tanca el trimestre amb l’obra ‘David’ i la pel·lícula ‘Conclave’

*** *David* de Paco Zarzoso arriba el diumenge 8 de juny i la pel·lícula *Conclave* els dies 14 i 15 de juny
* La programació regular del Palau de Congressos finalitza per a donar pas al Festival Internacional de Jazz de Peníscola que es presenta el divendres 13 de juny**

El Palau de Congressos de Peníscola, espai de l’Institut Valencià de Cultura, acomiada la programació regular de la temporada 24/25 amb teatre i cine.

El diumenge 8 de juny, a les 19:00 hores, el Palau de Congressos acull la representació de *David*, del dramaturg i director saguntí Paco Zarzoso. L’obra va aconseguir el Premi Max Aub en castellà Ciutat de València 2022.

Esta tragicomèdia amb caires negres oferix un dol interpretatiu entre Ángel Figols i Enric Juezas, en el qual els sentiments més generosos i piadosos conviuen amb els més terribles. La història aborda els abusos d’uns humans sobre altres i com els botxins i les víctimes poden arribar a intercanviar-se els papers.

D’altra banda, el dissabte 14 i diumenge 15 de juny, l’Institut Valencià de Cultura programa la pel·lícula *Conclave*, amb la qual el Palau de Congressos de Peníscola tanca el trimestre i la programació regular de la temporada cultural 24/25.

La pel·lícula, que ha obtingut nombrosos reconeixements, aborda l’elecció d’un nou papa en el moment en què els líders més poderosos de l’Església catòlica es reunixen en els salons del Vaticà.

**Festival Internacional de Jazz de Peníscola**

Després de la programació cultural de la temporada 24/25 del Palau de Congressos de Peníscola, l’Institut Valencià de Cultura inicia la programació d’estiu amb esdeveniments musicals com el Festival Internacional de Jazz de Peníscola, que se celebrarà del 2 al 6 de juliol, o el Festival Internacional de Música Antiga i Barroca.

La presentació del cartell i programació de la 22a edició del Festival de Jazz tindrà lloc el divendres 13 de juny.

Fecha: 07/06/2025